**Graad 6&7 bediening**

**Kwartaal 1: “Terug skooltoe”**

**Tema: Reflekteer die Lig**

**Teks: Matteus 5:16**

|  |
| --- |
| **Onthou!**  Jy is ‘n geloofsrolmodel vir jou groep kinders. Hulle hou jou fyn dop en luister fyn na jou – al voel dit nie so nie. Daarom is dit belangrik dat jy sal bid vir jouself, en vir jou groep kinders. Vra vir die Here om jou tyd saam met die kinders deur sy Gees te lei sodat die kinders Hom sal sien en beleef. Vra vir Hom om jou sensitief te maak vir die kinders se behoeftes en jou as instrument in hul lewens sal gebruik. |

**Agtergrond oor die “tweens” se wêreld i.t.v die teksgedeeltes**

**Slefbewustheid:** Ontwikkeling-sielkundiges vertel dat tydens die tienerfase is tieners baie selfbewus. Hierdie selfbewustheid word gekweek deur hulle soeke en onsekerheid oor hul eie identiteit en ook die bestaan van die ‘denkbeeldige gehoor’. ‘n Tiener voel dat almal hom/haar dophou en evalueer. Baie keuses word dan gemaak o.g.v “wat gaan die mense van my dink?”. Tog is hierdie ‘gehoor’ voor wie die tiener keuses maak denkbeeldig. Mettertyd, soos wat ‘n tiener se identiteit ontwikkel en vestig, verdwyn die denkbeeldige gehoor, meestal.

**Roeping:** Die oproep wat Jesus gee om Sy lig te reflekteer in die donker wêreld, bring ‘n tiener dikwels voor keuses te staan, dalk om te kies om te doen wat reg is of om saam met die groep te gaan. Die denkbeeldige gehoor-verskynsel kan hierdie keuse-proses kompliseer. Jesus se roeping om Sy lig te reflekteer is dus ‘n baie moeilike een vir sommige tieners.

|  |  |
| --- | --- |
| **Admin** | * Gaan deur naamlys en kyk wie is vandag teenwoordig. * Stuur vir die kinders wat nie teenwoordig is nie, ‘n Whatsapp of sms om te sê julle dink aan hulle en mis hulle. * Maak ook seker almal se kontaknommers is nog dieselfde. |
| **Gebed** | *(Moedig die kinders aan om aktief saam met jou te bid, al is dit net een sinnetjie, of dat almal saam hardop ‘amen’ sê aan die einde )*  Bid vandag spesifiek vir:   * Die Here se teenwoordigheid terwyl julle nou saam is, dat die Gees die Woord sal oopbreek en dat elkeen geraak sal word. * Almal wat nie teenwoordig is nie. * Bid spesifiek dat die Here julle vandag iets sal wys van Sy lig en hoe ons dit kan reflekteer in ‘n donker wêreld |
| **Woord** | Gesels oor dievolgende vrae:   * Was jy al bang vir die donker? Hoekom? * Wat het jou gehelp om minder bang te wees vir die donker? * Wat doen julle alles om lig te maak wanneer ‘load shedding’ plaasvind? |
| **Oorgang** | Die beeld van lig en donker word baie in die Bybel gebruik om vir ons te wys wat Jesus doen. |
| **Lees** | Matteus 5:13-16  (Laat die kinders die teks self hardop lees) |
| **Agtergrond oor teksgedeelte**  **(Dis vir jou kennisname, nie om noodwendig met groep te bespreek nie)** | * Hierdie teksgedeelte vorm deel van Jesus se Bergpredikasie, waar Hy besig is om vir Sy dissipels te vertel hoe Hy wil hê hulle moet lewe saam met Hom. Hy is besig om met hulle die ‘inside info’ van God se Koninkryk te deel. Jesus maak gebruik van beelde uit die dissipels se allerdaagse lewe om vir hulle te verduidelik hoe die Koninkryk werk en hoe ‘n lewe in saam met Hom lyk. * Die belangrikste beginsel van die sout en lig-metafoor, is dat nie een van hulle ter wille van hulself bestaan nie. Sout en lig bestaan ter voordeel van ander mense. Jesus se roeping vir gelowiges om soos sout en lig te wees, roep ons om op te hou ‘worry’ oor onsself, hoe ons gaan lyk of klink of wat alles met ons gaan gebeur. Om lig te wees in die donkerte is nie om te skyn en te roep “kyk hoe oulik skyn ek nie”! Dit gaan daaroor om ‘n alternatief vir donkerte te skep, om vir die donker te wys – hier is iets (Iemand) wat hoop bring, liefde gee, genade het en vrylik weggee. * Ons is nie ons eie lig nie, maar ons reflekteer Jesus se lig soos spieëls. |
| **Gesels oor die Woord** | * Wat simboliseer die lig, wat Jesus van praat, vir jou? * Hoekom dink jy het Jesus gekies om die voorbeeld van lig en sout te gebruik toe Hy hier met die dissipels gepraat het? * Wat dink jy beteken dit in jou lewe om jou lamp onder ‘n emmer te sit? * Wat dink jy beteken vers 16 – die vers wat julle moes memoriseer? * Deel vir elkeen ‘n spieëltjie uit. Skyn met ‘n flitslig op elkeen se spieëltjie of gaan staan in die son sdat die sonlig in die spieëltjies reflekteer. * Hoe kan ons in hierdie week Jesus se lig reflekteer in die skool? |
| **Gebed:** | Vra vir die groep om elkeen net een sin hardop te bid. Staan sommer in ‘n kring en hak in bymekaar. Vra vir die Here om julle hierdie week te help om Sy lig te reflekteer in die skool. |
| **Sluit af met ‘n seën** | Seën jou groep. Laat hulle in ‘n kring staan en hul hande uitsteek (vrywillig) en lees weer die woorde van 1 Tessalonisense 5:23-24. |